SOM. = 


conectat cu actualitatea 


A Acasă / Știrile 60m.RO 


Boloș și Ciolacu trebuie să demisioneze! Au 
subminat statul român în dosarul Roșia 
Montană 


(es) Cimpoi Adrian Ultima actualizare 09/03/2024 20 4 1.420 PA minute de citit 


La 


Premierul Marcel Ciolacu și ministrul Finanţelor Marcel Boloș au anunţat în 
ultimele două luni un dezastru, o apocalipsă bugetară pentru România: pierdem 
miliarde de dolari în procesul pentru aurul de la Roșia Montană. S-au 
antepronunţat, au pus pe jar partenerii internaţionali ai României, au declanșat o 
isterie pentru publicul intern și au ajuns să facă scenarii politice cu implicaţii 


majore precum un referendum naţional. Vineri, România a câștigat, iar 
comportamentul lor iresponsabil pune sub semnul întrebării capacitatea lor de 
înţelegere a modului în care se conduce un guvern. 


Din 1 februarie, cei doi demnitari au vorbit constant despre perspectiva, o 
certitudine din punctul lor de vedere, ca România să fie obligată să plătească 
despăgubiri companiei canadiene Gabriel Resources în dosarul Roșia Montană. Pe ce 
s-au bazat? Nu e clar. Dar e evident că șeful guvernului român a proiectat 
perspectiva unei catastrofe financiare, vorbind în 23 februarie chiar de suma de 6 
miliarde de euro, iar în 8 martie anunțând nici mai mult nici mai puţin decât 
posibilitatea unui referendum. 


De ce vorbim de comportament iresponsabil în acest caz? lată motivele. 


lresponsabilitate față de partenerii instituţionali ai României. Orice finanţator al 
datoriei de stat — bancă, fond de investiţii, BEI, BERD etc., orice partener instituţional 
precum Comisia Europeană au luat notă de declaraţiile oficiale ale premierului și 
ministrului de Finanţe. O pierdere semnificativă la Tribunalul de Arbitraj (ICSID) de 
peste un miliard de dolari ar fi dus la un impact asupra bugetului, un surprlus de 
deficit care trebuie acoperit. Și aceste instituţii au început să facă calcule, să lucreze 
scenarii, să miște eventual bani — decizii obligatorii pentru că se bazau pe declaraţiile 
premierului României. Repet, ceea ce au făcut Ciolacu și Boloș nu e o glumă: au 
anunţat public, repetat, în gura mare, că România va avea o problemă suplimentară 
cu deficitul bugetar. 


Ce credibilitate mai au acum Ciolacu și Boloș în faţa acestor parteneri instituţionali ai 
României, după ce s-a dovedit că au vorbit în completă necunoștinţă de cauză? Cum 
mai pot sta la masă, de exemplu, cu președinta Băncii Europene de Investiţii, să 
ceară finanţări pentru proiecte care s-ar putea dovedi la fel de fanteziste ca și 
pierderea procesului cu Gabriel Resources? 


lresponsabilitate față de populaţie. Cei doi demnitari au creat o atmosferă isterică 
prin repetarea constantă a temei. Au vorbit despre presupusele daune de miliarde 
chiar fără să fie întrebaţi, cum a fost cazul premierului Ciolacu la discursul în fața PSD 
Mureș. Au ţinut ei înșiși tema sus pe agendă și au creat un nou subiect de campanie 
electorală. 


Marcel Boloș a lansat și el o temă fierbinte: posibilitatea relansării proiectului de la 
Roșia Montană, o temă care a inflamat instantaneu o parte a societății. 


Mai mult: Ciolacu a lansat vineri, 8 martie, ideea unui referendum legat de 
exploatarea de la Roșia Montană. Un referendum are implicaţii politice, se 
transformă într-un subiect de dezbatere ce poate adânci faliile din societate — 
ultimul lucru de care mai are nevoie o ţară cu un război la frontieră. 


Lipsă de înţelegere a mecanismelor politice. E inadmisibil ca un premier și un 
ministru de finanţe să pună statul pe care îl servesc într-o poziţie atât de slabă. De ce 
să anunţi că ai pierdut un proces la o curte de arbitraj a Băncii Mondiale înainte de 
verdict? Atenţie, aici nu vorbim despre o curte din sistemul naţional sau internaţional 
de justiţie, ci despre o instituţie de arbitraj din subordinea Băncii Mondiale, o 
instituţie care are și o componentă politică. 


Desemnarea celor trei arbitri are și ea o componentă politică: guvernul și-a 
desemnat un arbitru, Gabriel Resources un arbitru, iar al treilea a fost chiar șeful 
ICSID. Nu vorbim așadar de un tribunal în sens judiciar, ci de arbitri care au dat 
uneori decizii subiective, bazate pe propriile credințe. Cum puteau ști Ciolacu și 
Boloș care va fi decizia ICSID? Oricât le-ar fi spus avocaţii guvernului (dacă le-au 
spus) că șansele de câștig sunt mici, e complet neprofesionist ca un premier să 
submineze prin declaraţiile publice șansele propriului guvern de a câștiga arbitrajul. 


Lipsă de înţelegere a mecanismelor bursiere. Declaraţiile lui Ciolacu și Boloș au 
mișcat, la propriu, bani dintr-un buzunar în altul. Valoarea la bursa din Canada a 
acțiunilor Gabriel Resources a crescut constant după declaraţiile publice ale celor 
doi. Unii jucători au câștigat serios, alţii au pierdut ca urmare a declaraţiilor celor doi 
oficiali români. E evident în acest moment că premierul și ministrul său de finanţe nu 
înţeleg că economia e mai complexă decât o covrigărie din Buzău. 


Vor exista voci care să îi acuze pe Ciolacu și Boloș că au vrut să manipuleze bursa, că 
au avut interese obscure, că au câștigat din aceste declaraţii. Nu există nici o dovadă 
în acest sens, dar e dreptul oricui să chestioneze motivele din spatele 
comportamentului public al premierului și ministrului său de finanţe. Există instituții 
în România și Canada care pot verifica dacă există vreo încălcare a legii sau a 
regulilor pieţei bursiere. 


Cert e însă că Marcel Ciolacu și Marcel Boloș și-au creat singuri o imagine de 
politicieni lipsiţi de responsabilitate și de înțelegere a mecanismelor politice, 
instituţionale și economice. 


lar pentru Marcel Ciolacu și PSD e a treia oară când, pe subiecte mari, arată 
amatorism și ridică semne de întrebare față de agenda reală. Primul semnal a fost 
legat de Canalul Bistroe, când ministrul Sorin Grindeanu și mai mulţi lideri PSD au 
început să acuze Ucraina că nu respectă înțelegerile cu România și pune în pericol 
Delta Dunării. Un scandal iscat din nimic, care a pus în pericol sprijinul pentru 
Ucraina și a produs stupoare în toată lumea, din Vietnam la Bruxelles și din 
Singapore la Washington. 


Al doilea moment a fost anunţul intempestiv al premierului Ciolacu, în conferinţă de 
presă la Berlin cu cancelarul Olaf Scholz, că Germania ar putea trimite trupe în 
România. Aproape imediat guvernul german a respins informaţia, creând un 
moment diplomatic jenant pentru premierul României. 


Scandalul Roșia Montană a devenit acum cea mai mare vulnerabilitate pentru 
Marcel Ciolacu. El intră în campania electorală pentru cele patru alegeri consecutive 
cu un bolovan atârnat de gât. Euforia câștigării procesului e înlocuită acum în rândul 
opiniei publice de dubiile legate de comportamentul șefului PSD. De ce a anunţat că 
România va pierde? Ce a avut de câștigat din asta? Cât de neinformat e totuși 
premierul României? Cât înţelege el din modul în care funcţionează lumea? 


Dar, dincolo de jocul politic Putere — Opoziţie, un lucru e cert: Marcel Ciolacu a avut 
un comportament politic lipsit de responsabilitate, a dovedit că nu înţelege cum se 
conduce un guvern și arată incapabil să ocupe scaunul de președintel al României. 
Ar fi o vulnerabilitate prea mare pentru o ţară cu războiul la ușă. 

Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

Este oficial. Ciucă și Ciolacu au comasat și alegerile, după ce s-au comasat între ei! 


MAE precizează că nu va recunoaşte legitimitatea alegerilor prezidenţiale ruse din regiunile pe care 
le consideră părţi integrante ale Ucrainei 

